КIуэкIуэ Юрий Пащты-Хъан Алим «Къэбэрдей-Балъкъэр Республикэм и цIыхубэ художник» цIэр зэрыфIащамкIэ ехъуэхъуащ
КIуэкIуэ Ю. А. дыгъуасэ Правительствэм и Унэм щахуэзащ ХудожествэхэмкIэ Урысей академием и член-корреспондент Пащты Германрэ абы и къуэ, график, сурэтыщI цIэрыIуэ Пащты-Хъан Алимрэ.
ЗэIущIэм щытепсэлъыхьащ художникхэм я лэжьыгъэ нэхъ цIэрыIуэхэм. Абыхэм ящыщщ дуней псом щынэхъ лъагэ дыдэ фарфор вазэр, Тюрингием (Германие) щагъэувар.
Художникхэм иужьрейуэ езыхэм къыдагъэкIа я лэжьыгъэхэр зэрыт тхылъымрэ Лермонтов М. Ю. Пятигорск дэт и музейр илъэси 100 щрикъум ирихьэлIэу ягъэхьэзыра каталогымрэ республикэм и Iэтащхьэм тыгъэ хуащIащ. Налшык и иджырей теплъэм и гугъу щащIым абыхэм къыхагъэщащ Къэбэрдей уэрамым щыщ Iыхьэу лъэс зекIуапIэ ящIыжыр гъэщIэрэщIэным хэтыну зэрыхуагъэлъэгъуам егупсысауэ зэрыбгъэдыхьэнур.
КIуэкIуэ Юрий Пащты-Хъан Алим «Къэбэрдей-Балъкъэр Республикэм и цIыхубэ художник» цIэр зэрыфIащамкIэ ехъуэхъури, абы наградэ лъапIэр иритыжащ.
КъБР-м и Iэтащхьэмрэ Правительствэмрэ
я пресс-IуэхущIапIэ.
